钦定古今图书集成/明伦汇编/氏族典/第590卷 > 《廖用贤尚友录》 > 欧阳珣
## 钦定古今图书集成/明伦汇编/氏族典/第590卷 > 《廖用贤尚友录》 > 欧阳珣

按《宋史欧阳珣传》：“珣字全美，吉州庐陵人。崇宁五年
进士，调忠州学教授，南安军司录，知盐官县。以荐上
京师，遇国难，及出使，加将作监丞。金人犯京师，朝议
割河北绛、磁、深三镇地讲和，珣率其友九人上书，极
言祖宗之地，尺寸不可以与人。及事急，会群臣议，珣
复抗论当与力战，战败而失其地，他日取之直；不战”
而割其地，他日取之曲。时宰怒，欲杀珣，乃遣珣奉使
割深州。珣至深州城下，恸哭谓城上人曰：“朝廷为奸
臣所误至此，吾已办一死来矣，汝等宜勉为忠义报
国。”金人怒，执送燕，焚死之。